Bjørn Borgen
Store norske leksikon,Sport og spill,Ballsport,Fotball,Norsk fotball
Bjørn Borgen var en norsk landslagsspiller i fotball, høyre ving, som vant tre seriemesterskap og tre cupmesterskap med Fredrikstad i 1950- og-60-årene.
Fakta Antall landskamper: 35 (1957–1966) Antall mål: 6 Klubber: Fredrikstad (1956–1958 og 1960–1968), Lyn (1959) Spillestil Bjørn Borgen var en teknisk briljant, fintesterk, rask og målfarlig ving, som sammen med playmakeren Arne Pedersen og spissen Per «Snæbbus» Kristoffersen, utgjorde en samspilt, målfarlig trio i Fredrikstads storhetstid fra 1957 til 1966. Meritter på landslaget Borgen debuterte på landslaget i 1957, i en kamp hvor Norge overraskende slo Ungarn, som befant seg i verdenstoppen, 2–1 på Ullevaal. Kampen er regnet som Norges viktigste seier i 1950-årene. Meritter i klubbfotball Borgen vant «the double», seriemester og cupmester i samme år, med Fredrikstad i 1957 og 1961 samt ble seriemester i 1960 og cupmester i 1966. Fredrikstad var det første norske laget som deltok i Europacupen for serievinnere i 1960, og med Borgen på laget slo de sensasjonelt ut Ajax i innledende runde etter 4–3-seier hjemme og 0–0 borte. I neste runde ble danske AGF for sterke og vant 4–0 sammenlagt (seier 3–0 hjemme og 1–0 borte). Les mer i Store norske leksikon Idrett i Norge fotball